b'\n_START_ARTICLE_\nJosip Cerk\n_START_SECTION_\n\xc5\xbdivljenje in delo\n_START_PARAGRAPH_\nGimnazijo je obiskoval v Ljubljani in Novem mestu ter od 1901 \xc5\xa1tudiral geografijo na Dunaju. Leta 1907 nastopil slu\xc5\xbebo v Ljubljani. Sodeloval je povsod, kjer so potrebovali njegovega bogatega znanja. Za zemljevid \xc2\xbbslovenske zemlje\xc2\xab, ki ga je pozneje izdala Slovenska Matica, je obdelal Dolenjsko in za nameravano Jugoslovansko enciklopedijo izdelal seznam za Dolenjsko in Notranjsko. Ob ustanovitvi Dru\xc5\xa1tva za raziskovanje podzemskih jam (1910) se je pri\xc4\x8del intenzivno ukvarjati s sistemati\xc4\x8dnim znanstvenim prou\xc4\x8devanjem na\xc5\xa1ega Krasa; dognati je hotel zlasti, ali se nahajajo na Krasu prave teko\xc4\x8de reke, ali pa smemo tod govoriti le o talni vodi, ki se preliva iz jame v jamo. V ta namen je zbiral gradivo za kataster kranjskih jam ter prou\xc4\x8deval bogato jamsko literaturo. V Lzg (1911) je opisal brezno Marjan\xc5\xa1\xc4\x8dico pri Predolah ter \xc5\xbdiglovico pri Ribnici, ki ju je obiskal, da bi dognal, ali spada Ribni\xc5\xa1ko polje v pore\xc4\x8dje Krke ali Kolpe. Bil je tudi izvrsten fotograf, njegove fotografije so bile del raznih \xc5\xa1olskih knjig in objavljene v strokovnih publikacijah (Planinski vestnik in drugod). Smrtno se je ponesre\xc4\x8dil, ko je vodill sedmerico svojih dijakov na zasne\xc5\xbeeni Stol.'